Til nå har verken Ali, Fatima eller Mohammad hatt egne navnedager, men det er det snart slutt på. Fra 2017 blir ti muslimske og arabiske navn innlemmet i kalenderen, noe som betyr at de får egne navnedager.

Det skriver Utrop.no.

Skifter hvert tiende år

Det er Almanakkforlaget som eier og gir ut navnedagsrekkefølgen i Norge, og de har lenge snakket om å ta med disse navnene i kalenderen.

– Navnedagsrekkefølgen blir skiftet en gang hvert tiende år. I samarbeid med navneforskerne ved Universitetet i Oslo har vi kommet frem til en rekkefølge for navnene, sier administrerende direktør Hans Olav Hoff i Almanakkforlaget til Utrop.

Les også: Derfor har du navnedag

Fagansvarlig for navnekalenderen, Solveig Wikstrøm, ved Universitetet i Oslo har satt en minimumsgrense på 450 navnebærere for hvert navn i kalenderen.

– Navnene er valgt ut på bakgrunn av frekvens. Alle navn i kalenderen må ha minst 450, så det er valgt ut fra listene til Statistisk sentralbyrå. Det er også gjort enklete tilpasninger, slik at det er omtrent like mange navn fra hvert kjønn, sier Wikstrøm til NRK.

Slik blir de nye navnedagene plassert:

6. januar – Aisha, 725 bærere. Navnedag med Aslaug og Åslaug.

16. januar – Hassan, 1206 bærere. Navnedag med Hilmar og Hjalmar.

2. februar – Omar, 1252 bærere. Navnedag sammen med Jostein og Jomar.

18. februar – Fatima, 1268 bærere. Navnedag sammen med Frode og Frøydis.

7. mars – Ali, 3258 bærere. Navnedag sammen med Are og Arild.

16. april – Mohammad, 4119 bærere. Navnedag sammen med Magnus og Mons. Alternative former: Mohamed (3055 bærere), Mohammed (2478 bærere), Muhammad (1601 bærere).

16. mai – Samira, 498 bærere. Navnedag sammen med Sara og Siren.

21. juni – Ahmed, 2486 bærere. Navnedag sammen med Agnar og Annar. Alternativ form: Ahmad (1114 bærere).

10. juli – Amina, 1127 bærere. Navnedag sammen Anita og Anja.

8. august – Yasmin, 555 bærere. Navnedag sammen med Evy og Yvonne.

(Kilde: utrop.no)